ઉપલબ્ધ જાણકારી અનુસાર, શનિવારે પરેશ રાવલ ભાજપના કાર્યાલયના ઉદ્ઘાટન પ્રસંગે લિંબડી પહોંચ્યા હતા. અહીં તેમણે ભાષણ આપતાં કહ્યું હતું કે, સરદાર પટેલે રાજા-રજવાડાઓના વાંદરાઓને સીધા કરી દેશને એક કર્યો હતો. સોશ્યલ મીડિયા પર પરેશ રાવલના ભાષણનો વીડિયો વાયરલ થયા બાદ રાજપૂત સમાજ રોષે ભરાયો હતો. ત્યાર બાદ શનિવારે મોડી રાત્રે આ ઘટના બની હતી. ભાજપ એક તરફ જ્યાં આ વાત નકારી રહ્યું છે, ત્યાં બીજી તરફ કરણી સેનાના આગેવાને આ વાતની પુષ્ટિ કરી છે. ભાજપ તરફથી કહેવામાં આવ્યું હતું કે, આવી કોઇ ઘટના બની નથી. રાત્રે કેટલાક લોકો પરેશ રાવલના રૂમ પાસે આવ્યા હતા, પરંતુ સિક્યોરિટી સ્ટાફે તેમને પરત મોકલી દીધા હતા. તો પરેશ રાવલે પણ માફી માંગતા કહ્યું હતું કે, મેં ભાષણમાં કોઇ જ્ઞાતિ પર નિશાન સાધીને ટિપ્પણી કરી નથી, છતાં પણ જો એવું કંઇ થયું હોય અને લોકોની લાગણી દુભાઇ હોય તો એ બદલ હું માફી માંગુ છું.